《倦寻芳 次韵黄韵甫大令春日过竹素园》
清代·张景祁

埽花甃古，扶柳亭欹，销减吟兴。杏煖饧香，都付玉箫吹冷。

尘幕已迷归燕梦，绿波不照惊鸿影。怕凭栏，又蹉跎过了，艳阳芳景。

念十载、吴霜点鬓，侧帽闻歌，前时重省。醉倚金鞭，零落翠钿谁剩。

门外莺声如报客，乱红堆满来时径。莫句留，渐沙堤、月明人静。

作者简介：张景祁(1827-?)　清末文学家。浙江钱塘(今杭州)人。原名左钺，字蘩甫，号韵梅（一作蕴梅），又号新蘅主人。同治十三年（公元一八七四年）进士。曾任福安、连江等地知县。晚年渡海去台湾，宦游淡水、基隆等地。工诗词。历经世变，多感伤之音，作品贴近时代，有许多叙事咏史之作。有《新蘅词》、《蘩圃集》、《研雅堂诗、文、骈体文》等。